Departement gereed vir eindjaareksamenArgieffoto Die departement van basiese onderwys het Dinsdag gesê hy het nasionale veiligheidsdienste betrek om hom te help met die administrasie van vanjaar se matriekeindeksamen. Altesaam 796 542 voltydse en deeltydse kandidate is geregistreer om die eksamen af te lê. Die departement het gesê opleiding is gedoen om goeie diens te verseker en die vraestelle sal volgens gestandaardiseerde riglyne gemerk word. “Die departement het alles in sy vermoë gedoen om ŉ geloofwaardige nasionale seniorsertifikaat-eksamen met integriteit te verseker. Die departement van basiese onderwys het ŉ intensiewe hersiening gedoen van al sy stelsels en prosesse en beperkings wat vorige jare moontlik ŉ probleem opgelewer het. Al dié kwessies is deeglik aangeroer,” het die departement in ŉ verklaring gesê. Die logistieke is uitgesorteer en die vraestelle is gereed. Die punte waar die vraestelle gestoor word op pad na die skole, is ook nagesien en geoudit. Al dié punte sal gemonitor word deur die nasionale en provinsiale departemente van basiese onderwys. “Die departement het ook veiligheidsagentskappe betrek om teenwoordig te wees waar nodig en kan op kort kennisgewing reageer. Eksamensentra wat in vorige jare geïmpliseer is in enige tipe wanpraktyk sal ook deeglik gemonitor word. Opleiding is ook in die verband gedoen.” Vraestelle wat uitgelek het, het vorige jare die geloofwaardigheid van die eksamen in twyfel getrek. ŉ Wiskunde-vraestel het in 2016 in Limpopo op WhatsApp uitgelek. Die inligting is ook aan leerders in Mpumalanga en Gauteng versprei. ŉ Lewenswetenskappe-vraestel het in 2015 in die Vhembe-distrik in Limpopo uitgelek. Die departement sal vir die eerste keer vanjaar ook ŉ gebaretaal-eksamen bied aan 58 gehoorgestremde leerders in 10 skole. Die antwoorde sal met behoorlike toerusting opgeneem word. “Ons voorsien nie enige probleme nie,” lui die verklaring. Die eksamen begin Maandag met 37 340 leerders wat praktiese eksamens sal aflê vir rekenaartegnologie. Inligtingstegnologie-eksamenvraestelle word Dinsdag deur 4 170 leerders voltooi.